ET Euroopa Liidu Teataja L 173/99

KOMISJONI RAKENDUSOTSUS (EL) 2016/1060,

29. juuni 2016,

millega muudetakse rakendusotsust 2013/707/EL (millega kinnitatakse pakutud hinnakohustus, mis on seotud Hiina Rahvavabariigist pärit või sealt saadetud kristalsest ränist fotoelektriliste moodulite ja nende põhikomponentide (elementide) importi käsitlevate dumpingu- ja subsiidiumivastaste menetlustega, lõplike meetmete kohaldamise ajaks)

EUROOPA KOMISJON,

võttes arvesse Euroopa Liidu toimimise lepingut,

võttes arvesse nõukogu 30. novembri 2009. aasta määrust (EÜ) nr 1225/2009 kaitse kohta dumpinguhinnaga impordi eest riikidest, mis ei ole Euroopa Ühenduse liikmed, (1) eriti selle artikleid 8 ja 9,

võttes arvesse nõukogu 11. juuni 2009. aasta määrust (EÜ) nr 597/2009 kaitse kohta subsideeritud impordi eest riikidest, mis ei ole Euroopa Ühenduse liikmed, (2) eriti selle artikleid 13 ja 15,

ning arvestades järgmist:

(1) Rakendusmäärusega (EL) nr 1238/2013 (3) kehtestas nõukogu Hiina Rahvavabariigist pärit või sealt saadetud kristalsest ränist fotoelektriliste moodulite ja nende põhikomponentide (elementide ja plaatide) impordi suhtes lõpliku dumpinguvastase tollimaksu.

(2) Rakendusmäärusega (EL) nr 1239/2013 (4) kehtestas nõukogu Hiina Rahvavabariigist pärit või sealt saadetud kristalsest ränist fotoelektriliste moodulite ja nende põhikomponentide (elementide) impordi suhtes ka lõpliku tasakaalustava tollimaksu.

(3) Rakendusotsusega 2013/707/EL (5) kiitis komisjon heaks Hiina Rahvavabariigist pärit või sealt saadetud kristalsest ränist fotoelektriliste moodulite ja nende põhikomponentide (elementide) importi käsitlevate dumpingu- ja subsiidiumivastaste menetluste raames pakutud hinnakohustuse.

(4) Shanghai Chaori International Trading Co. Ltd (edaspidi „asjaomane äriühing“), TARICi lisakoodiga B872, kelle hinnakohustus kiideti heaks rakendusotsusega 2013/707/EL, teatas komisjonile oma nime muutumisest; uueks nimeks on nüüd GCL System Integration Technology Co., Ltd.

(5) 2014. aastal kuulutati välja asjaomase äriühingu pankrot. 2015. aasta veebruaris omandas asjaomase äriühingu Jiangsu GCL Energy Co., Ltd, mis kuulub äriühingute gruppi, mille TARICi lisakood on B850.

(6) Asjaomane äriühing väitis, et nimemuutus ei mõjuta äriühingu õigust kasutada jätkuvalt tema suhtes kehtestatud individuaalseid tollimaksumäärasid.

(7) Omandamise tulemusel aga võttis asjaomane äriühing oma uueks nimeks GCL System Integration Technology Co., Ltd ning liitus ühtlasi äriühingute grupiga, mille TARICi lisakood on B850 (6).

(8) Nii asjaomase äriühingu kui ka põhjenduses 7 nimetatud äriühingute grupi suhtes kehtib hinnakohustus. Seetõttu on komisjon jõudnud järeldusele, et nimemuutus ei mõjuta mingil viisil rakendusotsuse 2013/707/EL järeldusi.

(9) Komisjon teatas kõikidele huvitatud isikutele olulistest faktidest ja kaalutlustest, mille alusel ta kavatseb rakendusmäärusi (EL) nr 1238/2013 ja (EL) nr 1239/2013 muuta. Kõikidele huvitatud isikutele anti aega esitada nende faktide ja kaalutluste kohta märkusi. Ükski huvitatud isik ei esitanud märkusi.

(10) Käesolevas otsuses sätestatud meetmed on kooskõlas määruse (EÜ) nr 1225/2009 artikli 15 lõike 1 kohaselt asutatud komitee arvamusega,

ON VASTU VÕTNUD KÄESOLEVA OTSUSE:

Artikkel 1

Rakendusotsuse 2013/707/EL lisa muudetakse vastavalt käesoleva otsuse lisale.

Artikkel 2

Käesolev otsus jõustub järgmisel päeval pärast selle avaldamist Euroopa Liidu Teatajas.

Brüssel, 29. juuni 2016 Komisjoni nimel president Jean-Claude JUNCKER

(1) ELT L 343, 22.12.2009, lk 51.

(2) ELT L 188, 18.7.2009, lk 93.

(3) Nõukogu 2. detsembri 2013. aasta rakendusmäärus (EL) nr 1238/2013, millega kehtestatakse lõplikud dumpinguvastased meetmed Hiina Rahvavabariigist pärit või sealt saadetud kristalsest ränist fotoelektriliste moodulite ja nende põhikomponentide (elementide) impordi suhtes ning nõutakse lõplikult sisse nimetatud impordi suhtes kehtestatud ajutine tollimaks (ELT L 325, 5.12.2013, lk 1).

(4) Nõukogu 2. detsembri 2013. aasta rakendusmäärus (EL) nr 1239/2013, millega kehtestatakse Hiina Rahvavabariigist pärit või sealt saadetud kristalsest ränist fotoelektriliste moodulite ja nende põhikomponentide (elementide) impordi suhtes lõplik tasakaalustav tollimaks (ELT L 325, 5.12.2013, lk 66).

(5) Komisjoni 4. detsembri 2013. aasta rakendusotsus 2013/707/EL, millega kinnitatakse pakutud hinnakohustus, mis on seotud Hiina Rahvavabariigist pärit või sealt saadetud kristalsest ränist fotoelektriliste moodulite ja nende põhikomponentide (elementide) importi käsitlevate dumpingu- ja subsiidiumivastaste menetlustega, lõplike meetmete kohaldamise ajaks (ELT L 325, 5.12.2013, lk 214).

(6) Need äriühingud on Konca Solar Cell Co. Ltd., Suzhou GCL Photovoltaic Technology Co. Ltd, Jiangsu GCL Silicon Material Technology Development Co. Ltd, Jiangsu Zhongneng Polysilicon Technology Development Co. Ltd, GCL-Poly (Suzhou) Energy Limited, GCL-Poly Solar Power System Integration (Taicang) Co. Ltd, GCL SOLAR POWER (SUZHOU) LIMITED, GCL Solar System (Suzhou) Limited.